Ме́сяца октября́ в 20-й день
Преподо́бнаго Гаврии́ла Самтаври́йскаго

НА ВЕЛИ́ЦЕЙ ВЕЧЕ́РНИ

Блаже́н муж: 1-й антифо́н. На Го́споди, воззва́х: стихи́ры на 8, глас 6:

Преподо́бне о́тче Гаврии́ле!/ Я́ко сто́лп ве́ры яви́лся еси́/ и, неколе́блемь ве́трами вра́жиими,/ венце́м же доброде́телей па́че сне́га блиста́яй,/ духо́вныя о́чи люде́й земли́ И́верския/ от земны́х к Небе́сным возводи́л еси́,/ иде́же ны́не водворя́яся,// помина́й нас, чту́щих святу́ю па́мять твою́.

Преподо́бне о́тче Гаврии́ле!/ От ю́ности тече́ние жи́зни к Бо́гу напра́вив,/ пото́ки хвалы́ Ему́ изли́л еси́/ и вода́ми благода́ти зе́млю И́верскую напои́л еси́./ Ны́не же, в го́рних селе́ниих пребыва́я,/ я́ко река́ из рая́ теку́щая,/ и нам утеше́ния струи́ источи́// и моли́ спасти́ся душа́м на́шим.

Преподо́бне о́тче Гаврии́ле!/ Кре́ст Госпо́день возлюби́л еси́,/ сего́ ра́ди, спе́лому гро́зду подо́бяся,/ всего́ себе́ в точи́ло скорбе́й и муче́ний вдал еси́/ и, вино́ благоуха́нное любве́ к Бо́гу и лю́дем иска́пав,/ Дре́ва Живота́ дости́гл еси́,/ иде́же ны́не водворя́яся,// моли́ о душа́х на́ших.

И́ны стихи́ры, глас 1:

Днесь, ве́рнии, духо́вно торжеству́юще/ в наро́читем пра́зднице преподо́бнаго отца́/ и благоче́стно ра́дующеся, тому́ те́пле возопии́м:/ ра́дуйся, святы́й испове́дниче и Христа́ ра́ди юро́диве,/ преподо́бне о́тче наш Гаврии́ле;/ ра́дуйся, Небе́сный челове́че и земны́й а́нгеле;/ ра́дуйся, мно́гих на путь спасе́ния наста́вивый;/ ра́дуйся, ве́рным похвало́ и утеше́ние;/ ра́дуйся, земли́ Грузи́нстей и Ру́сской утвержде́ние// и мо́литвенниче о душа́х на́ших.

Преподо́бне о́тче Гаврии́ле,/ избра́нный служи́телю Святы́я Тро́ицы,/ ра́досте собра́тий и Правосла́вия утвержде́ние,/ А́нгелов дру́же и кра́сный цве́те ра́йский,/ моли́твенниче те́плый о душа́х на́ших,/ от земны́я оби́тели в Небе́сную возше́дый/ и во Ца́рствие Небе́сное водвори́выйся,/ умоли́ Го́спода и Пречи́стую Его́ Ма́терь,/ росо́ю благода́ти окропи́ти нас// и спасти́ся душа́м на́шим.

Ки́я похвалы́ принесе́м ти, преподо́бне Гаврии́ле?/ Ты бо, Ца́рский о́браз на дра́хме се́рдца твоего́ запечатлева́я,/ посто́м, бде́нием и воздержа́нием то́е очища́л еси́/ и от скве́рны грехо́вныя слеза́ми омыва́л еси́,/ те́мже и просия́ в тебе́ о́браз Влады́ки Христа́,/ Ему́же во всем подража́л еси́:/ укоря́емь, сопроти́в не веща́ше,/ гони́мь, кро́тце претерпева́ше,/ нощь в моли́тве пребыва́я, днем лю́ди утеша́ше.// Моли́ спасти́ся душа́м на́шим.

Сла́ва, глас 5:

Соста́вльше лик духо́вный,/ взыгра́им на свире́ли мы́сленней/ и восхва́лим ди́внаго во святы́х Свои́х Бо́га на́шего,/ И́же я́ви нам сицева́го хода́тая,/ его́же не име́хом до днесь среди́ оте́ц на́ших,/ ра́дость и́ноков и вели́чие Ка́ртли,/ чуде́с исто́чника и вели́каго помо́щника// и моли́твенника о душа́х на́ших.

И ны́не, Богоро́дичен, глас то́йже: В Чермне́м мо́ри:

Вход. Проки́мен дне. И чте́ния три преподо́бническая.

На лити́и стихи́ра хра́ма, и свята́го, глас 4:

В милосе́рдие и терпе́ние обле́кся,/ Иоа́нну Крести́телю подо́бяся,/ покая́ние во гресе́х лю́дем пропове́дал еси́/ и, я́ко Дави́д, всено́щно ру́це в моли́тве простира́л еси́,/ доброде́телей иску́сный де́лателю, ста́рче Гаврии́ле,/ те́мже и Спа́су на́шему Христу́ угоди́л еси́/ и ра́дости непреходя́щия сподо́бился еси́;// моли́ о душа́х на́ших.

Сла́ва, глас 2:

Воспева́ют при́сно правосла́внии лю́дие/ доброде́тели твоя́, богоно́сне Гаврии́ле,/ свя́тость, смире́ние и милосе́рдие;/ и мы, ве́дуще тя моли́твенника те́пла,/ усе́рдно про́сим твоего́ хода́тайства/ пред Престо́лом Святы́я Тро́ицы,/ да спасе́мся от находя́щих бед// и улучи́м спасе́ние душа́м на́шим.

И ны́не, Богоро́дичен воскре́сен.

На стихо́вне стихи́ры, глас 2.

Подо́бен: До́ме Евфра́фов:

Днесь Це́рковь Картли́йская/ весели́тся о ча́де свое́м,/ се бо Гаврии́л преподо́бный/ обре́те благода́ть пред Бо́гом// и хода́тай ве́лий о нас яви́ся.

Стих: Восхва́лятся преподо́бнии во сла́ве// и возра́дуются на ло́жах свои́х.

Це́рковь Бо́гу воздви́гнув,/ сам себе́ Влады́це храм устро́ил еси́,/ утверди́ и на́ша мы́сли, свя́те Гаврии́ле,/ во е́же бы́ти нам оби́тельми// Тро́ицы Единосу́щныя.

Стих: Возноше́ния Бо́жия в горта́ни их,// и мечи́ обою́ду остры́ в рука́х их.

Мона́х и́стинен быв,/ мно́гая ча́да духо́вная воспита́л еси́,/ бе́ден и ничто́же име́яй,/ мно́гия обогати́л еси́,// моли́ о нас, свя́те Гаврии́ле!

Сла́ва, глас и подо́бен той́же:

Бо́же Безсме́ртне/ и Соде́телю вся́ческих,/ утверди́ в ми́ре Це́рковь Твою́/ и спаси́ ве́рныя лю́ди// моли́твами преподо́бнаго Гаврии́ла.

И ны́не, Богоро́дичен, глас 2: О, чудесе́ но́ваго, всех дре́вних чуде́с:

На благослове́нии хле́бов тропа́рь свята́го, два́жды, и Богоро́дице, Де́во: еди́ножды.

Тропа́рь свята́го, глас 1:

Влады́це Христу́, Бо́гу на́шему,/ И́же сла́ву Свою́ ра́биим зра́ком скры,/ в смире́нии и кро́тости подража́я,/ юро́дства вре́тищем благода́ть, ти да́нную, покры́л еси́/ и духо́вный наста́вник мно́гим яви́лся еси́,/ о́тче преподо́бне Гаврии́ле./ Те́мже и нас во благоче́стии укрепи́// и моли́ спасти́ся душа́м на́шим.

НА У́ТРЕНИ

На Бог Госпо́дь: тропа́рь свята́го, два́жды. Сла́ва, и ны́не, Богоро́дичен.

По 1-м стихосло́вии седа́лен, глас 1:

От восто́к со́лнца до за́пад хва́льно и́мя Госпо́дне, – си́це рцем вси, лю́дие, творя́ще све́тло ны́не па́мять Бо́жия уго́дника, Гаврии́ла преподо́бнаго, и, ви́девше до́брая дела́ его́, просла́вим Отца́ на́шего, И́же есть на Небесе́х.

Сла́ва:

Моли́твою и зна́мением кре́стным вра́жия искуше́ния победи́в, посто́м и воздержа́нием Го́сподеви благоугоди́л еси́, Гаврии́ле преподо́бне, и дар чуде́с от Него́ прия́л еси́, исцеле́ния подава́ти ве́рою притека́ющим к ра́це моще́й твои́х. Те́мже моли́ Христа́ Бо́га грехо́в оставле́ние и нам дарова́ти, чту́щим любо́вию святу́ю па́мять твою́.

И ны́не, Богоро́дичен:

Ми́лостива бу́ди нам, Влады́чице, враг бо стреже́т нас ужа́лити, егда́ в уны́ние и отча́яние впа́даем, но сокруши́ его́ немощну́ю главу́.

По 2-м стихосло́вии седа́лен, глас 2:

Наде́яся на Го́спода, я́ко гора́ Сио́н был еси́, преподо́бне Гаврии́ле; помышле́ньми живы́й в Го́рнем Иерусали́ме, не подви́глся еси́ стопа́ми и вопия́л еси́ уныва́ющим: Госпо́дь о́крест люде́й Свои́х от ны́не и до ве́ка.

Сла́ва:

Благослови́ тя Госпо́дь, преподо́бне Гаврии́ле, на дела́ ве́лия и дарова́ бога́тую ми́лость в жи́зни сей вре́менней, по святе́й же кончи́не уще́дри тя да́ром, е́же хода́тайствовати о душа́х гре́шных. Приими́ и ны́не ма́лое сие́ моле́ние, с любо́вию тебе́ приноси́мое, и те́плым предста́тельством твои́м умоли́ Влады́ку Христа́ Бо́га изба́вити нас от грехо́в и нече́стия.

И ны́не, Богоро́дичен:

О Влады́чице Пречи́стая, Дре́во дивнопло́дное, Плод Живота́ ве́чнаго прозя́бшее! Приосени́ ны благода́тию Твое́ю, да согла́сно пое́м: ра́дуйся, Покро́ве ми́ру, ши́рший о́блака.

Велича́ние:

Ублажа́ем тя,/ преподо́бне о́тче наш Гаврии́ле,/ и чтим святу́ю па́мять твою́,/ наста́вниче мона́хов// и собесе́дниче А́нгелов.

Псало́м избра́нный: Терпя́ потерпе́х Го́спода:

По полиеле́и седа́лен, глас 4:

Егда́ наидо́ша на Це́рковь Христо́ву во́ды безбо́жия, ты, свя́те Гаврии́ле, сопроти́в им стал еси́ и огне́м моли́твы изсуша́л еси́. Ны́не же и́на испыта́ния тща́тся потопи́ти ны: междоусо́бия и раско́лы, лицеме́рие и беззако́ние. Бу́ди хода́тай о нас пред Ко́рмчим ковче́га Це́ркве, да, в нем от пото́па изба́вльшеся, воспое́м по́мощь твою́, преподо́бне.

Сла́ва, и ны́не, Богоро́дичен:

Под кров Твой, Пречи́стая Де́во, прибега́ющих не пре́зри, и мольбу́ принеси́ о нас Человеколю́бцу Бо́гу, е́же спасти́ся рабо́м Твои́м.

Степе́нна, 1-й антифо́н 4-го гла́са. Проки́мен, глас 4: Честна́ пред Го́сподем// смерть преподо́бных Его́. Стих: Что возда́м Го́сподеви о всех, я́же воздаде́ ми? Вся́кое дыха́ние: Ева́нгелие от Матфе́я, зача́ло 43.

По 50-м псалме́ стихи́ра, глас 6:

Возсия́ нам от земли́ сокро́вище,/ мо́щи твоя́, преподо́бне Гаврии́ле,/ я́же ра́достию лобыза́юще, мо́лим:/ осия́й ны, о́тче, любо́вию твое́ю/ и озари́тися сердца́м на́шим моли́// любо́вию к Бо́гу и челове́ком.

Кано́н, глас 7, его́же краегране́сие: И́верския земли́ виногра́де, напо́й ве́рных.

Песнь 1

Ирмо́с: Ма́нием Твои́м на земны́й о́браз преложи́ся/ пре́жде удоборазлива́емое водно́е естество́, Го́споди./ Те́мже, немо́кренно пешеше́ствовав, Изра́иль// пое́т Тебе́ песнь побе́дную.

И́верския земли́ виногра́де, преподо́бне Гаврии́ле, напо́й боже́ственным весе́лием ве́рных, на похвалу́ тебе́ соше́дшихся, от пия́нства уны́ния истрезвля́я, печа́лей изыма́я и ра́дости о Бо́зе исполня́я нас.

Во́инство фарао́ново в воде́ дре́вле Моисе́й потопи́, ты же, о́тче Гаврии́ле, моли́твою к Законода́вцу ду́хи зло́бы поднебе́сныя низри́нул еси́, сего́ ра́ди лю́дем путево́ждь ко спасе́нию показа́лся еси́.

Егда́ про́йде Изра́иль мо́ре Чермно́е, песнь побе́дную Бо́гу воспе́, и ты, о́тче, науча́еши ны не челове́ком, но Еди́ному Бо́гу сла́ву воздава́ти, сла́вно бо просла́вися.

Богоро́дичен: Рожде́ннаго от Тебе́ пое́м, Де́во, и Го́спода нарица́ем, но греси́ на́ши на ны вопию́т. Моли́, Ма́ти Бо́жия, да не услы́шим глас о́ный: отыди́те от Мене́, не вем вас.

Ин кано́н, глас 6.

Ирмо́с: Я́ко по су́ху, пешеше́ствовав Изра́иль/ по бе́здне стопа́ми,/ гони́теля фарао́на/ ви́дя потопля́ема,// Бо́гу побе́дную песнь пои́м, вопия́ше.

Раче́ние пла́менное к ве́ре пра́вей име́я и любо́вию ю́ преумножа́я, святы́й ста́рче Гаврии́ле, укажи́ и нам путь пра́вый, вводя́й в живо́т ве́чный.

Избра́нный сосу́д Свята́го Ду́ха я́ви тя Госпо́дь, о́тче Гаврии́ле, те́мже и благоуха́ние твои́х моли́тв, я́ко фимиа́м благово́нный, при́сно восхо́дит к Бо́гу.

Я́ко име́яй от Бо́га дерзнове́ние хода́тай бы́ти гре́шников, моли́, преподо́бне, спасти́ ду́ши на́ша от пле́на грехо́внаго.

Бо́жия си́лы преиспо́лненный, невече́рним све́том блиста́еши, о́тче наш, всеблаже́нне чудотво́рче Гаврии́ле, те́мже моле́ния на́ша приими́ и мир да́руй ве́рою и любо́вию чту́щим тя.

Богоро́дичен: Всеблага́я Влады́чице, Я́же Преблага́го Бо́га пло́тию ро́ждши, озло́бленная страстьми́ на́ша сердца́ очи́сти, да ве́рою и любо́вию велича́ем Тя.

Песнь 3

Ирмо́с: В нача́ле Небеса́ всеси́льным сло́вом Твои́м/ утвержде́й, Го́споди Спа́се,/ и Вседе́тельным и Бо́жиим Ду́хом всю си́лу их,// на недви́жимем мя ка́мени испове́дания Твоего́ утверди́.

Самтавро́ возвели́чися во обре́тении моще́й твои́х, от ни́хже, я́ко от неистощи́маго исто́чника, мно́гая исцеле́ния и чудеса́ проистека́ют, Гаврии́ле сла́вне.

Кто не подиви́тся да́ру исцеле́ний, и́же в тебе́ я́ви Бог, наипа́че же смире́нию, и́мже, я́ко со́лию, вся гни́лость горды́ни в приходя́щих к тебе́ отъе́млется.

Испо́лнитися моли́, преподо́бне, во благи́х проше́нием на́шим, я́ко Госпо́дь слы́шит вся́кое проше́ние твое́, наипач́е же моли́, да утвердя́тся во Го́споде сердца́ на́ша.

Богоро́дичен: Яви́ся чре́во Твое́, Всенепоро́чная, стог честна́го гумна́, ми́ру нося́ Пшени́цу живота́, пита́ющу вся́ческая. Те́мже Тя я́ко вино́вну всех до́брых, ве́рнии по достоя́нию ублажа́ем.

Ин

Ирмо́с: Несть свят,/ я́коже Ты, Го́споди Бо́же мой,/ вознесы́й рог ве́рных Твои́х, Бла́же,/ и утверди́вый нас на ка́мени// испове́дания Твоего́.

От младе́нчества смире́нием укра́шен был еси́, в во́зраст же прише́д, всем се́рдцем Бо́гу послужи́ти восхоте́л еси́. Те́мже, плотска́я попече́ния отри́нув, и́ноческий те́сный путь избра́л еси́.

Еще́ во о́трочестве ти су́щу, льсти́вный зверь восхоте́ погуби́ти тя и в виде́нии боря́ше; ты же, преподо́бне, свире́пства его́ не устраши́вся, по́мощию Христо́вою возмо́гл еси́ того́ победи́ти. Те́мже и ны́не изба́ви нас от напа́стей льсти́ваго.

Христа́ ра́ди о сро́дницех твои́х небре́гл еси́, блаже́нне, и был еси́ им я́ко нищ и чуждь. Оба́че любо́вию Госпо́днею уязвля́емь, усе́рдно Бо́гу и лю́дем послужи́л еси́.

Егда́ страна́ твоя́ богобо́рчеством объя́та бысть, ты, преподо́бне, Го́рним жела́нием распали́вся и наве́тов безбо́жник не убоя́вся, храм Бо́жий воздви́гл еси́, да ве́ра Христо́ва утвержда́ется.

Богоро́дичен: Услы́ша Е́ва прама́ти: в печа́лех роди́ши ча́да. Ты же, Чи́стая Де́во, ра́дованным гла́сом, я́ко Госпо́дь с Тобо́ю, печа́ль прама́тере потреби́ла еси́.

Седа́лен, глас 5:

Преподо́бне о́тче Гаврии́ле! Ты, плотски́я стра́сти умертви́в и де́вство возлюби́в, чистото́ю А́нгелом уподо́бился еси́, смире́нием же ра́зум Христу́ подчини́в, духо́вную му́дрость стяжа́л еси́ и, любо́вию нелицеме́рною всех приходя́щих к тебе́ услади́в, на пра́вый путь наста́вил еси́. Те́мже вопие́м ти: ра́дуйся, Гаврии́ле, Небе́сный челове́че и земны́й а́нгеле!

Сла́ва, и ны́не, Богоро́дичен:

Напои́тися бога́тно слеза́ми да́ждь, бразда́м стра́стныя моея́ души́, и плод принести́ ми стори́чный, Влады́чице, сподо́би, и се́рдце мое́ вся́каго весе́лия испо́лни, да сла́влю Тя.

Песнь 4

Ирмо́с: О́тча не́дра не оста́вль/ и соше́д на зе́млю, Христе́ Бо́же,/ та́йну услы́шах смотре́ния Твоего́// и просла́вих Тя, Еди́не Человеколю́бче.

Зли́и и безбо́жнии лю́дие тя безу́мным нареко́ша, не ве́дуще псало́мскаго словесе́, я́ко безу́мен есть то́й, и́же в се́рдце глаго́лет, я́ко несть Бо́га. Ты же, о́тче, сие́ безу́мие обличи́в, в земли́ И́верстей ра́зум Бо́жий утвержда́л еси́.

Егда́ Ева́нгелие, я́ко би́сер безце́нный, обре́л еси́, преподо́бне, тогда́ вся кра́сная ми́ра сего́ отда́л еси́, да его́ приобря́щеши. Те́мже моли́ Го́спода, да сокро́вищ Ца́рства Небе́снаго нас сподо́бит.

Многосве́тлый лик Христо́в, на дске напи́санный, благогове́йно почита́л еси́, преподо́бне, та́же и в ко́емждо приходя́щем к тебе́ о́браз Бо́жий помраче́нный греха́ми зрел еси́ и моли́твою твое́ю просвеща́л еси́.

Богоро́дичен: Любве́ испо́лнен быв ко Пречи́стей Богома́тери и Сы́ну Ея́, о́бразы Их рукотво́рныя во хра́ме твое́м от богобо́рцев укрыва́л еси́. Те́мже и ны́не зри́ши их вы́ну во Ца́рствии Небе́снем.

Ин

Ирмо́с: Христо́с моя́ си́ла,/ Бог и Госпо́дь,/ честна́я Це́рковь/ боголе́пно пое́т, взыва́ющи,// от смы́сла чи́ста о Го́споде пра́зднующи.

Егда́ богобо́рцы нечести́вии святы́я хра́мы разори́ша и лю́ди на муче́ния обреко́ша, тогда́ мно́зи от ве́ры и́стинныя отступи́ша и обе́ты и́ноческия попра́ша. Ты же, о́тче, у́зким и те́сным путе́м ше́ствуя, ве́ру пра́вую испове́дати не устраши́лся еси́.

Егда́ беззако́ние умно́жися и оскуде́ние любве́ приспе́, тогда́ вся веледу́шно претерпева́л еси́, преподо́бне, и а́ще юн ле́ты был еси́, муж прему́др ра́зумом обре́лся еси́, смире́нием враги́ побежда́я.

Свяще́нства са́ном обле́кся, блаже́нне Гаврии́ле, наро́ду твоему́, в суеве́рии косня́щу, ве́ру Христо́ву пропове́дал еси́, науча́я чи́сто ю́ содержа́ти и за́поведи боже́ственныя стро́го исполня́ти.

Благи́й ра́бе и ве́рный, и иску́сный де́лателю виногра́да Христо́ва! Ты, бо́дренне тяготу́ дне претерпе́в и тала́нт свой умно́жив, юро́дом Христа́ ра́ди на земли́ пожи́л еси́ и к ли́ку блаже́нных причте́н еси́.

Богоро́дичен: Ты еси́ прибе́жище на́ше и утвержде́ние, Пречи́стая Богоро́дице, моли́ Сы́на Твоего́ и Бо́га на́шего пода́ти нам спасе́ние и грехо́в оставле́ние.

Песнь 5

Ирмо́с: Нощь не светла́ неве́рным, Христе́,/ ве́рным же просвеще́ние в сла́дости слове́с Твои́х./ Сего́ ра́ди к Тебе́ у́тренюю,// и воспева́ю Твое́ Божество́.

Илии́ Фесви́тянину подо́бник быв, ревну́я поревнова́л еси́ о Бо́зе Вседержи́тели и ве́рен Ему́ во искуше́ниих и напа́стех пребы́л еси́.

Возсия́ нам от земли́ сокро́вище, преподо́бне, мо́щи твоя́, я́же ра́достию облобыза́юще, мо́лим: осия́й ны, о́тче, любо́вию твое́ю и моли́, во е́же озари́тися сердца́м на́шим любо́вию к бли́жним.

И́щущим Све́та, я́ко звезда́ среди́ но́щи неве́дения яви́лся еси́, о́тче Гаврии́ле, руково́дствуя к Све́ту Невече́рнему и подвиза́я еле́ем ми́лостыни освеща́ти сердца́.

Богоро́дичен: Ны́не вре́мя благоприя́тно, ны́не день спасе́ния: возжзи́ в нас, Пречи́стая, огнь реши́мости, е́же твори́ти за́поведи Сы́на Твоего́.

Ин

Ирмо́с: Бо́жиим све́том Твои́м, Бла́же,/ у́тренюющих Ти ду́ши любо́вию озари́, молю́ся,/ Тя ве́дети, Сло́ве Бо́жий,/ и́стиннаго Бо́га,// от мра́ка грехо́внаго взыва́юща.

Христа́ всем се́рдцем возлюби́в и по и́мени Его́ побора́я, на богобо́рцев небоя́зненно возста́л еси́, достохва́льне, и, я́ко еди́н от дре́вних, о́браз и́дольский богоненави́стника соже́гл еси́.

Ни муче́ния, ни страх сме́ртный возмо́же тя разлучи́ти от любве́ Бо́жия, преподо́бне, те́мже, изъязвле́ние пло́ти претерпе́в, я́ко зла́то в горни́ле, ду́шу твою́ очи́стил еси́.

Све́том Христо́вым в житии́ твое́м просия́л еси́, блаже́нне о́тче Гаврии́ле, и словесы́ богому́дрыми мно́гия к Со́лнцу Пра́вды обрати́л еси́, дела́ тьмы началозло́бнаго врага́ разруша́я.

Богоро́дичен: Бо́га, Его́же родила́ еси́, Пречи́стая Мари́е, моли́, рабо́м Твои́м пода́ти прегреше́ний оставле́ние.

Песнь 6

Ирмо́с: Пла́вающаго в молве́ жите́йских попече́ний,/ с корабле́м потопля́ема грехи́/ и душетле́нному зве́рю примета́ема,/ я́ко Ио́на, Христе́, вопию́ Ти:// из смертоно́сныя глубины́ возведи́ мя.

О́вцы заблу́ждшия Христу́ приводя́, сам я́ко а́гнец кро́ток среди́ волко́в безбо́жия показа́лся еси́, оба́че Па́стырь До́брый от злогуби́тельства тех сохрани́ тя.

Гаврии́лу И́верскому Святого́рцу подо́бяся, ступи́л еси́ с ве́рою на во́ды многоопа́сныя и́ноческаго жития́ и, за о́бразом Пресвяты́я Де́вы устреми́вся, си́лою Бо́жиею о́браз Ея́ смире́ния в се́рдце твое́м обре́л еси́.

Рука́ма твои́ма храм Бо́гу воздви́гл еси́, о́тче, его́же безбо́жнии разори́ти не возмого́ша; и сам показа́лся еси́ я́ко сто́лп несокруши́мый Це́ркве Христо́вы, я́же а́довыми враты́ вове́к неодоли́ма пребыва́ет.

Богоро́дичен: Афо́нскаго жре́бия не оставля́еши, Богома́ти, па́ки же Иве́рия и́мать Тя Помо́щницу, но и на́шу нищету́ посети́, ино́й уде́л Твой, лю́ди чту́щия Тя те́пле.

Ин

Ирмо́с: Жите́йское мо́ре,/ воздвиза́емое зря напа́стей бу́рею,/ к ти́хому приста́нищу Твоему́ прите́к, вопию́ Ти:// возведи́ от тли живо́т мой, Многоми́лостиве.

И́же тя безу́мно хотя́ху погуби́ти, ничесо́же успе́ша, Госпо́дь бо стена́ лю́бящим Его́ и побора́ше за тя. Те́мже и поруга́ния безбо́жных, о́тче Гаврии́ле, ни во что вмени́л еси́ и па́че во Христе́ утверди́лся еси́.

Ки́ими словесы́ восхва́лим по́двиги твоя́, о́тче Гаврии́ле, егда́, от служе́ния Бо́гу во́лею власти́телей безбо́жных отто́ржен, без приста́нища мно́гая ле́та пребы́л еси́, зной дневны́й и мраз нощны́й претерпева́я.

Просла́вим ве́рою и любо́вию преподо́бнаго Гаврии́ла, засту́пника те́плаго наро́да И́верскаго, и с кро́тостию припаде́м к нему́, моля́ще дарова́ти нам покая́ние и исправле́ние.

Богоро́дичен: Ны́не к Тебе́ прибега́ем, Пречи́стая, спаси́ нас моли́твами Твои́ми и соблюди́: ели́ка бо хо́щеши, мо́жеши, я́ко Ма́ти Бо́га Всемогу́щаго.

Конда́к, глас 4:

Непостижи́ма есть ми́лость Го́спода,/ Его́же благода́тию естество́ на́ше обоже́но бысть,/ ты же, блаже́нне о́тче, во смире́нии глубо́це жи́тельствуя,/ пра́вду Бо́жию пропове́дал еси́/ и, ли́рою му́дрости звяца́я,/ любо́вию к бли́жним пламене́л еси́/ и та́ко, о́браз Творца́ в себе́ нося́,/ доброде́тельми подо́бие Бо́жие в себе́ уясни́л еси́./ Мы же, прославля́юще тя похвала́ми досто́йными,/ я́ко хода́таю Бо́жия благода́ти, си́це вопие́м:// ра́дуйся, преподо́бне Гаврии́ле, Иве́рии похвало́ и ра́дование.

И́кос:

Ки́я пе́сни принесе́м ти от недосто́йных усте́н, преподо́бне Гаврии́ле? Ка́ко воспое́м жесто́кое твое́ житие́, и́мже, я́ко зла́то в горни́ле, просия́л еси́ и мно́гим лю́дем путево́ждь ко спасе́нию яви́лся еси́? Сего́ ра́ди, прославля́юще по́двиги твоя́, си́це тебе́ вопие́м: ра́дуйся, душ немощны́х цели́телю; ра́дуйся, моли́твы непреста́нныя учи́телю. Ра́дуйся, му́чеником за Христа́ подо́бниче; ра́дуйся, юро́дивым Христа́ ра́ди слико́вниче. Ра́дуйся, преподо́бне Гаврии́ле, Иве́рии похвало́ и ра́дование.

Песнь 7

Ирмо́с: Пещь о́троцы огнепа́льну/ дре́вле росоточа́щу показа́ша,/ Еди́наго Бо́га воспева́юще и глаго́люще:// превозноси́мый отце́в Бог и препросла́влен.

Душе́ю сокруше́нною и ду́хом смире́нным пред Го́сподем ходи́в, благода́ть бога́тно обре́л еси́, о́тче Гаврии́ле, и ны́не моли́ся Влады́це Христу́, да посра́мятся вси хотя́щии рабо́м Его́ зла́я.

Еди́ное на потре́бу от ю́ности взыску́я, я́ко пчела́ люботру́дная, слове́сныя цветники́ оби́телей И́верских прете́кл еси́, преподо́бне, и, сла́дкий мед доброде́тели собра́в, в серде́чныя со́ты вложи́л еси́.

На сто́гнах гра́да, иде́же живя́ше, Христа́ благовествова́л еси́, преподо́бне, и о́крест живу́щим лю́дем пропове́довал еси́, вопия́: возврати́теся ко Отцу́ Небе́сному и возопи́йте: благослове́н Бог оте́ц на́ших.

Богоро́дичен: А́нгел сохрани́ три о́троки в пещи́ халде́йстей, Ты же, Богома́ти, певцы́ Твоя́ сохрани́ неврежде́ны в горни́ле искуше́ний, да пое́м: благослове́н Бог оте́ц на́ших.

Ин

Ирмо́с: Росода́тельну у́бо пещь/ соде́ла А́нгел/ преподо́бным отроко́м,/ халде́и же опаля́ющее/ веле́ние Бо́жие мучи́теля увеща́ вопи́ти:// благослове́н еси́, Бо́же оте́ц на́ших.

Ви́дя Госпо́дь твою́ святу́ю ре́вность и любо́вь, во оби́тель Самтавро́ посла́ тя, иде́же ты в ма́лей ке́лии водвори́вся, со стра́хом и тре́петом Безкро́вную Же́ртву приноси́л еси́ и Ева́нгелие Христо́во благовествова́л еси́.

В столп царя́ Мириа́на всели́вся и той кресты́ со о́бразы святы́х благоукраси́в, чудесы́ мно́гими и́нокини и приходя́щия к тебе́ вразумля́л еси́ и непреста́нней моли́тве науча́л еси́.

По́двиг юро́дства Христа́ ра́ди на ра́мо взем, Гаврии́ле прему́дре, я́ко безу́мен пред людьми́ яви́лся еси́ и от них поруга́ния, ско́рби и беды́ мно́гия му́жественно претерпева́л еси́. Ны́не же прославля́ешися все́ми, я́ко друг Бо́жий.

Богоро́дичен: Богоро́дице Де́во, ро́ждшая Сло́во па́че сло́ва, Зижди́теля Твоего́, Того́ моли́ с преподо́бным Гаврии́лом поми́ловати ду́ши на́ша.

Песнь 8

Ирмо́с: Неопа́льная огню́ в Сина́и/ прича́щшаяся купина́ Бо́га яви́/ медленноязы́чному и гугни́вому Моисе́ови,/ и о́троки ре́вность Бо́жия три непребори́мыя во огни́ певцы́ показа́:/ вся дела́ Госпо́дня, Го́спода по́йте// и превозноси́те во вся ве́ки.

Пла́мень сласте́й слеза́ми покая́ния угаси́л еси́ и в пещь скорбе́й небоя́зненно возше́л еси́, сего́ ра́ди в се́рдце твое́м, преподо́бне Гаврии́ле, огнь боже́ственныя любве́ неугаса́емо возгоре́ся.

Орли́не криле́ бы́ша ти пост и моли́тва, преподо́бне, и́миже над про́пастию страсте́й воспари́л еси́ и на высоте́ богомы́слия гнездо́ ума́ твоего́ свил еси́. И нас ны́не наста́ви го́рняя му́дрствовати, а не земна́я.

Исто́чник ми́лости подае́ши, Спа́се, чрез уго́дника Твоего́, преподо́бнаго Гаврии́ла, и мы благода́рно Тебе́ вопие́м: благослове́н еси́, Бо́же, Уте́шителю Благи́й.

Богоро́дичен: Вои́стину ангелоподо́бен яви́лся еси́, о́тче преподо́бне, утеше́ние и по́мощь в ну́ждах су́щим оби́льно подава́я, да вси согла́сно вопию́т: благослове́н еси́, Бо́же, Богоро́дицею поми́луй нас.

Ин

Ирмо́с: Из пла́мене преподо́бным ро́су источи́л еси́,/ и пра́веднаго же́ртву водо́ю попали́л еси́:/ вся бо твориши, Христе́, то́кмо е́же хоте́ти.// Тя превозно́сим во вся ве́ки.

В непреста́нней па́мяти Су́днаго дне и кончи́ны вре́меннаго живота́ вы́ну пребыва́я, слеза́ми омыва́лся еси́, преподо́бне, и, дре́вним отце́м подо́бяся, еще́ в жи́зни сей себе́ сама́го опла́кал еси́.

Венце́м хвале́ния увязе́м ста́рца Гаврии́ла, вре́тищем юро́дства себе́ обле́кшаго и сим свет благода́ти сокры́вшаго, хода́тая всех и побо́рника, и скорбя́щим ско́рое утеше́ние.

Я́ко со́лнце, ту́чи грехо́вныя разсеява́ющее, бысть сло́во твое́, о́тче Гаврии́ле, к лю́дем страны́ твоея́ обраще́нное. Те́мже ны́не и от нас мглу страсте́й отжени́, преподо́бне, моли́твами твои́ми.

Богоро́дичен: Спасе́ния Хода́таица нам яви́лася еси́, Богоро́дице, ро́ждшая Спа́са и Влады́ку всех. Те́мже мо́лим Тя: спаси́ всех нас.

Песнь 9

Ирмо́с: Не тле́ния искуше́нием ро́ждшая,/ и всехитрецу́ Сло́ву плоть взаимода́вшая,/ Ма́ти Неискусому́жная Де́во Богоро́дице,/ прия́телище Нестерпи́маго,/ село́ Невмести́маго Зижди́теля Твоего́,// Тя велича́ем.

Еди́ный хито́н нешве́ный Це́ркве Христо́вы, свы́ше из мно́гих язы́к истка́нный, раздра́ти во́лцы хи́щницы тща́тся, но ты, о́тче, хода́тайством твои́м тще́тны труды́ их соде́лай, во единомы́слии всех сохраня́я.

Росси́йстей земли́ хода́тай бу́ди, о́тче Гаврии́ле, моли́ Всеблага́го Бо́га сохрани́тися ей от враг ненаве́тованней и дре́во ве́ры укрепи́ти, да под се́нию его́ вси ве́рнии укрыва́ются.

Нам, чту́щим тя и любо́вию хва́лящим, помога́й, преподо́бне, да и в жи́зни сей, благодаря́ще Бо́га, пребу́дем, и жизнь о́ную безпеча́льную обря́щем.

Изыди́те, ве́рнии, от домо́в и ке́лий ва́ших, да собра́нием церко́вным почти́м во уедине́нии среди́ люди́й подвиза́вшагося, и́стиннаго и́нока и всем нам те́плаго моли́твенника, Гаврии́ла досточу́днаго.

Богоро́дичен: Христе́ Всецарю́, предста́тельством Твоея́ Ма́тере и преподо́бнаго Гаврии́ла, ми́лостив бу́ди нам, песнь сию́ чрез них Тебе́ прине́сших.

Ин

Ирмо́с: Бо́га/ челове́ком не возмо́жно ви́дети,/ на Него́же не сме́ют чи́ни А́нгельстии взира́ти:/ Тобо́ю же, Всечи́стая, яви́ся челове́ком/ Сло́во воплоще́нно,/ Его́же велича́юще,// с Небе́сными во́и, Тя ублажа́ем.

Неду́гом тя́жким объя́т, нестерпи́мую му́ку претерпе́л еси́, преподо́бне, прозре́в же в Ду́се час кончи́ны твоея́, о ми́ре наро́да и Оте́чества твоего́ моли́тву возне́сл еси́ и неболе́зненно мир сей оста́вил еси́.

Восхва́лим днесь, ве́рнии, столпа́ доброде́тели и Христа́ ра́ди юро́диваго, преподо́бнаго Гаврии́ла, его́же в пещи́ скорбе́й невреди́ма от ко́зней вра́жиих Христо́с сохрани́, име́яй ве́лию ми́лость.

Прииди́те, лю́дие, воспра́зднуим па́мять преподо́бнаго Гаврии́ла, моли́твенника дерзнове́ннаго, засту́пника оби́димым и помо́щника в беда́х су́щим, его́же моли́твами, Бо́же, поми́луй нас.

Богоро́дичен: Еди́наго от Святы́я Тро́ицы, Сло́ва и Сы́на родила́ еси́, Де́во Пречи́стая, Его́же с преподо́бными и пра́ведными моли́ о рабе́х Твои́х, ве́рою прося́щих грехо́в проще́ния.

Свети́лен:

Просла́вим, ве́рнии, но́ваго свети́льника Це́ркве Грузи́нския, Гаврии́ла преподо́бнаго, от огня́ любве́ Христо́вы нам возжже́ннаго, да, во тьме ми́ра сего́ ходя́ще, не по́ткнемся, но просла́вим Отца́ све́тов Безнача́льнаго.

Сла́ва, и ны́не, Богоро́дичен:

Вели́кому Гаврии́лу Арха́нгелу подража́я, приноси́л еси́, о́тче Гаврии́ле, ангелокра́сную пе́снь Богома́тери: ра́дуйся, Обра́дованная! И мы ны́не, сликовству́юще, пое́м: ра́дуйся, Благослове́нная, Госпо́дь с Тобо́ю!

На хвали́тех стихи́ры, глас 4:

Цвет ди́вный земли́ И́верския,/ Гаврии́л Самтаври́йский,/ безу́мен ми́ру и мудр Бо́гу яви́ся,/ нищ тле́нными и бога́т ве́чными показа́ся,/ прост и́нок и сове́тник патриа́рхом назва́ся./ Мы же, духо́вная ча́да, си́це ему́ вопие́м:// моли́ся вы́ну, о́тче, за ны ко Го́споду.

Наде́яся на Го́спода/ и помышле́ньми живы́й в го́рнем Иерусали́ме,/ я́ко гора́ Сио́н яви́лся еси́,/ преподо́бне ста́рче Гаврии́ле,/ те́мже и уныва́ющим взыва́л еси́:// Госпо́дь о́крест люде́й Свои́х/ от ны́не и до ве́ка.

Ми́лостыни сосу́де неистоща́емый,/ тве́рдый ве́ры испове́дниче,/ свеще́, любо́вию Христо́вою сия́ющая,/ смире́ния и незло́бия учи́телю,/ о́тче Гаврии́ле Самтаври́йский,/ приими́ моли́твы чту́щих тя// и не премолчи́ за ны ко Го́споду.

Сла́ва, глас 8:

Днесь ра́достный день приспе́,/ па́мять Гаврии́ла преподо́бнаго,/ испове́дника тве́рда и ве́ры побо́рника,/ плодо́в доброде́тели испо́лнена/ и Го́сподеви усе́рдно порабо́тавшаго,/ его́же моли́твами, Христе́ Бо́же,/ Оте́чество на́ше в Правосла́вии утверди́,/ братолю́бия и ми́ра сердца́ на́ша испо́лни// и спаси́ ду́ши на́ша.

И ны́не, Богоро́дичен, глас то́йже:

Влады́чице, приими́ моли́твы раб Твои́х,/ и изба́ви нас// от вся́кия ну́жды и печа́ли.

НА ЛИТУРГИ́И

Блаже́нны от пе́рваго кано́на, пе́сни 3-я и 6-я. Проки́мен, глас 7: Честна́ пред Го́сподем// смерть преподо́бных Его́. Стих: Что возда́м Го́сподеви о всех, я́же воздаде́ ми? Апо́стол к Гала́том, зача́ло 213. Алиллу́ия, глас 6: Блаже́н муж боя́йся Го́спода, в за́поведех Его́ восхо́щет зело́. Стих: Си́льно на земли́ бу́дет се́мя его́. Ева́нгелие от Луки́, зача́ло 24. Прича́стен: В па́мять ве́чную бу́дет пра́ведник, от слу́ха зла не убои́тся.

Моли́тва

О блаже́нне о́тче Гаврии́ле, дре́вним отце́м преподо́бным подо́бниче и тве́рдый ве́ры испове́дниче! Ты, от ю́ности ева́нгельскому уче́нию навы́к, всем се́рдцем Христа́ возлюби́л еси́, Его́же ра́ди и ми́ра отре́клся еси́ и по́двиг юро́дства восприя́л еси́, да ми́ру безу́мен яви́шися. Мы же, а́ще и лени́ви су́ще, но ве́дуще тя да́ры Ду́ха Свята́го испо́лнена, на по́мощь твою́ наде́ющеся, со смире́нием мо́лим: укрепи́ нас в ве́ре и благоче́стии, испроси́ от Го́спода дух братолю́бия и любве́, и́миже в житии́ твое́м просия́л еси́, исцели́ на́ша неду́ги душе́вныя и теле́сныя, мона́шествующим по́двигом до́брым подвиза́тися помози́, па́стырей в ре́вности благове́стия Христо́ва утверди́, Це́рковь от разделе́ния сохрани́, Оте́чество на́ше в ми́ре соблюди́ и сподо́би нас спасе́ние душ улучи́ти и Ца́рствие Небе́сное насле́довати, иде́же вку́пе с тобо́ю и все́ми святы́ми возмо́жем прославля́ти Отца́, и Сы́на, и Свята́го Ду́ха, Тро́ицу Единосу́щную и Неразде́льную, во ве́ки веко́в. Ами́нь.

*Утверждена Священным Синодом*

*Русской Православной Церкви*

*29.12.2022 (журнал № 130).*